Avainsanat

Tiivistelmä



Avainsanat

1. Taloudellinen ja sosiaalinen yhteenkuuluvuus — Rakennerahastojen interventio — Yhteisön myöntämä rahoitus kansalliseen toimintaan — Periaatteet — Päätös alun perin myönnetyn tuen pidättämisestä, vähentämisestä tai peruuttamisesta sääntöjenvastaisuuksien johdosta — Sääntöjenvastaisuuksien, joilla ei ole täsmällistä taloudellista vaikutusta, soveltuminen perusteeksi

(Neuvoston asetuksen N:o 4253/88 24 artiklan 2 kohta)

2. Oikeudenkäyntimenettely – Kannekirjelmä – Muotovaatimukset – Oikeudenkäynnin kohteen yksilöinti – Yhteenveto kanneperusteista

(Yhteisöjen tuomioistuimen työjärjestyksen 38 artiklan 1 kohdan c alakohta)

3. Taloudellinen ja sosiaalinen yhteenkuuluvuus – Rakennerahastojen interventio – Yhteisön myöntämä rahoitus kansalliseen toimintaan – Komission päätös pienentää yhteisön myöntämän taloudellisen tuen määrää sääntöjenvastaisuuksien johdosta – Se, että sääntöjenvastaisuuksia on suvaittu edellisen varainhoitovuoden aikana kohtuussyistä, ei loukkaa oikeusvarmuuden ja luottamuksensuojan periaatetta

Tiivistelmä

1. Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen N:o 2052/88 soveltamisesta annetun asetuksen N:o 4253/88, sellaisena kuin se on muutettuna asetuksella N:o 2082/93, 24 artiklan 2 kohdassa säädetään, että mikäli sellaisen toiminnan tai toimenpiteen, jota varten yhteisön rahoitustukea on myönnetty, tutkinnassa vahvistetaan sääntöjenvastaisuus, komissio voi vähentää tukea taikka pidättää tai peruuttaa sen.

Tässä suhteessa myös ne sääntöjenvastaisuudet, joilla ei ole täsmällistä taloudellista vaikutusta, voivat soveltua perusteeksi sille, että komissio tekee rahoituskorjaukset, sikäli kuin sääntöjenvastaisuudet voivat vakavasti vahingoittaa Euroopan unionin taloudellisia intressejä ja olla yhteisön oikeuden vastaisia.

(ks. 27 ja 31 kohta)

2. Yhteisöjen tuomioistuimen työjärjestyksen 38 artiklan 1 kohdan c alakohdasta ja siihen liittyvästä oikeuskäytännöstä käy ilmi, että kannekirjelmässä on mainittava oikeudenkäynnin kohde ja yhteenveto kanteen oikeudellisista perusteista ja että näiden mainintojen on oltava riittävän selkeitä ja täsmällisiä, jotta vastaaja voi valmistella puolustuksensa ja jotta yhteisöjen tuomioistuin voi tarvittaessa harjoittaa valvontaansa. Tästä johtuu, että niiden oleellisten tosiseikkojen ja oikeudellisten seikkojen, joihin kanne perustuu, on ilmettävä johdonmukaisesti ja ymmärrettävästi itse kanteen tekstistä.

(ks. 50 kohta)

3. Yhteisön rahoitustuen määrää pienentävän komission päätöksen puitteissa se seikka, että komissio on jättänyt ilmoitettujen kulujen korjauksen tekemättä edellisen varainhoitovuoden osalta mutta suvainnut sääntöjenvastaisuuksia kohtuussyistä, ei anna asianomaiselle jäsenvaltiolle oikeusvarmuuden tai luottamuksensuojan periaatteen perusteella oikeutta vaatia samanlaista suhtautumista sellaisten sääntöjenvastaisuuksien osalta, jotka tapahtuvat seuraavan varainhoitovuoden aikana.

Tässä suhteessa oikeusvarmuuden periaatetta, joka edellyttää, että oikeussäännöt ovat selviä ja täsmällisiä, ja jonka tarkoituksena on taata niiden tilanteiden ja oikeudellisten suhteiden ennakoitavuus, joihin yhteisön oikeutta sovelletaan, ei ole loukattu tällaisella päätöksellä, koska tosiseikkojen tapahtumisen aikaan sovellettavan lainsäädännön mukaan komissio voi vähentää rahoitustukea, jos tulee ilmi, että sääntöjä on rikottu.

(ks. 68 ja 69 kohta)